### Beslutningstema

Kommunalbestyrelsen skal behandle og godkende udkast til supplerende høringssvar til Ankestyrelsen vedrørende mulig tilsynssag.

### Historik

Ankestyrelsen har som opfølgning på den første henvendelse fra december 2022 fremsendt et supplerende høringsbrev til Tønder Kommune den 21. marts 2023.

I den supplerende høring anmodes Kommunalbestyrelsen om en fornyet udtalelse om bl.a. processen for prioritering af de indkomne ansøgninger om vedvarende energiprojekter, og hvilke bidrag der årligt forventes fra projekter, der henholdsvis er og ikke er blevet prioriteret til videre planlægning.

### Sagsfremstilling

Ankestyrelsen har anmodet Kommunalbestyrelsen om at redegøre for:

1. Forløbet af processen i første ansøgningsrunde for prioritering af indkomne ansøgninger i perioden efter, at forvaltningen har indstillet de projekter, som ifølge forvaltningens vurdering opfylder planlovgivningens krav, og frem til Kommunalbestyrelsens beslutning om at videresende nogle af projekterne til planlægning, herunder særligt processen for indhentelse af yderligere oplysninger fra de enkelte ansøgere.
2. Hvilke projekter, der er sendt videre til planlægning, herunder hvilke kriterier, der er lagt vægt på ved udvælgelsen heraf, og hvilke bidrag, der årligt forventes fra disse projekter til almennyttige tiltag.
3. Hvilke bidrag, der årligt forventes til almennyttige tiltag fra projekter, der ikke er videresendt til planlægning.
4. Hjemmelsgrundlaget for, at ansøgninger om planlægning for VE-projekter kan prioriteres efter ansøgers villighed til at betale til en kommunalt initieret almennyttig udviklingsfond.

Forvaltningen har udarbejdet et udkast til supplerende høringssvar til Ankestyrelsen, der tager afsæt i den samme sondring mellem den forvaltningsmæssige del af ansøgningsprocessen og den politiske prioritering af ansøgningerne, som også blev anvendt ved udarbejdelsen af høringssvaret fra december 2022.

Til synliggørelse af processen for behandling og prioritering af indkomne ansøgninger i første ansøgningsrunde over for Ankestyrelsen, er der udarbejdet en særskilt tidslinje over forløbet, som vedlægges som bilag til det supplerende høringssvar. Derudover har forvaltningen udarbejdet et ekstrakt af relevante oplysninger fra bilag 2.2, som har været del af den politiske behandling af idehøringen i august 2022. Ekstraktet er også udarbejdet specifikt til brug for besvarelse af Ankestyrelsens henvendelse.

For så vidt angår spørgsmålet om hjemmelsgrundlag for prioritering efter ansøgers betalingsvillighed fastholdes, at Tønder Kommune ikke er enig i præmissen for spørgsmålet.

### Lovgrundlag

Kommunalfuldmagtsreglerne og planloven.

### Kommunaldirektøren indstiller,

at høringssvaret til Ankestyrelsen godkendes.

### Beslutning

Indstillingen godkendt.

Camilla Gregersen (A), liste C og liste D kan ikke følge indstillingen.